**Jürgen Ligi** (s. 16. heinäkuuta 1959 Tartto) on virolainen poliitikko. Ligi on toiminut Viron ulkoministerinä 2016 sekä opetus- ja tiedeministerinä 2015–2016, valtiovarainministerinä 2009–2014 ja puolustusministerinä 2005–2007. Hän edustaa Reformipuoluetta.

Puolustusministerinä
--------------------

Ligi nousi Ansipin I hallituksen puolustusministeriksi lokakuussa 2005 edeltäjänsä Jaak Jõerüütin erottua. Jõerüütin yllättävän eron taustalla oli Viron kuntavaalien aikainen kohua herättänyt "Kommarit uuniin" -kampanja, jossa mainittiin myös Jõerüütin nimi.

Puolustusministeri Ligi kertoi marraskuussa 2005 haluavansa maanpuolustuksen pakolliseksi oppiaineeksi Viron lukioihin. Puolustusministeriö korosti kyseessä olevan ministerin henkilökohtainen kanta. Vuonna 2005 maanpuolustusta opetettiin vapaaehtoisena aineena 74 virolaiskoulussa. Ligin mukaan Viron olisi myös luovuttava asevelvollisuudesta ja siirryttävä ammattiarmeijaan.

Erimielisyydet puolustusministerinä toimineen Ligin kanssa johtivat lokakuussa 2006 Viron puolustusvoimain komentajan Tarmo Kõutsin eroon. Ligi oli ollut julkisesti riidoissa myös usean muun korkean upseerin kanssa. Puolustusvoimat moitti Ligiä ylimielisestä asenteesta upseereja kohtaan ja Ligi syytti armeijan johtoa siitä, että eräät upseerit olivat ylittäneet toimivaltansa.

Valtiovarainministerinä
-----------------------

Ligi nousi Ansipin II hallituksen uudeksi valtiovarainministeriksi Ivari Padarin jälkeen 4. kesäkuuta 2009. Pääministeri Ansip oli erottanut sosiaalidemokraatit, mukaan lukien valtiovarainministeri Padarin hallituksesta 21. toukokuuta 2009. Erottamisen syynä olivat hallituspuolueiden väliset ristiriidat budjettileikkauksista.

Ligi arvosteli elokuussa 2011 Suomen tekemää takausjärjestelyä Kreikan lainapaketin yhteydessä. Samaan aikaan myös muut maat, kuten Itävalta, Alankomaat, Slovakia ja Slovenia ilmoittivat olevansa kiinnostuneita järjestelystä. Ligin mukaan yksittäisten maiden takaussopimukset ovat vastoin "euroalueen yhteistyön henkeä" ja euromaiden pitäisi etsiä yhteinen vakuussopimus Kreikan kanssa. Yksittäisten maiden sooloilu voisi hänen mukaansa johtaa kaaokseen.

Viron työnantajat ja työntekijät sopivat syyskuussa 2013 minimipalkan nostamisesta seuraavana vuonna 320 eurosta 355 euroon ja vuotta myöhemmin 390 euroon. Ligi piti päätöstä rohkeana ja hän arvioi sen vähentävän palkkojen maksamista pimeänä. Ligin mukaan päätöksen ei kuitenkaan pitäisi vaarantaa työllisyyttä.

Lokakuussa 2014 Ligi ilmoitti eroavansa valtiovarainministerin tehtävistä. Hän oli nimittänyt tv-keskustelun jälkeisessä Facebook-keskustelussa hallituksen venäläistaustaista opetusministeriä Jevgeni Ossinovskia muun muassa "maahanmuuttajaksi, jolla ei ole juuria". Kommentteja pidettiin yleisesti vironvenäläisiä loukkaavina. Muun muassa presidentti Toomas Hendrik Ilves ja pääministeri Taavi Rõivas tuomitsivat Ligin toiminnan.

Yksityiselämä
-------------

Ligi on naimisissa ja hänellä on kaksi poikaa. Hän on suorittanut tutkinnon Tarton yliopistossa maantieteestä vuosina 1977–1982 ja kansainvälisestä taloudesta vuosina 1989–1993. Ligi suoritti MBA-tutkinnon Estonian Business Schoolissa vuosina 1994–1996. Hän puhuu viron ohella myös englantia, suomea sekä venäjää.

Ligin isä oli historioitsija Herbert Ligi. Lisäksi hänellä oli arkeologiveli Priit Ligi, joka menehtyi Estonian uppoamisessa syyskuussa 1994 Itämerellä.

Lähteet
-------

1. 1 2  Prime Minister and Ministers: Jürgen Ligi *valitsus.ee*.  6.4.2011. Riigikantselei.  Arkistoitu 7.6.2012. Viitattu 21.3.2013. (englanniksi)
2. ↑  Ligi Viron puolustusministeriksi *ts.fi*.  8.10.2005. Turun Sanomat.  Arkistoitu 13.4.2014. Viitattu 10.4.2014.
3. ↑  Puolustusministeri haluaisi maanpuolustuksen pakolliseksi Viron lukioihin *ts.fi*.  30.11.2005. Turun Sanomat.  Arkistoitu 13.4.2014. Viitattu 10.4.2014.
4. ↑  Reigas, Anneli: Puolustusvoimain komentaja eroaa Virossa *ts.fi*.  27.10.2006. Turun Sanomat.  Arkistoitu 13.4.2014. Viitattu 10.4.2014.
5. ↑  Kunnas, Kaja: Demarit ulos Viron hallituksesta *hs.fi*.  21.5.2009. Helsingin Sanomat. Viitattu 10.4.2014.
6. ↑  Viro: Jos takaussooloilu yleistyy seuraa kaaos *Taloussanomat*.  18.8.2011. Viitattu 10.4.2014.
7. ↑  Viro nostaa minimipalkkaa – ensi vuonna 355 euroa *Taloussanomat*.  20.9.2013. Viitattu 10.4.2014.
8. ↑  Vuorinen, Risto: Facebook-kommentti pakotti virolaisministerin eroamaan *Yle Uutiset*.  26.10.2014. Viitattu 26.10.2014.
9. ↑  Minister of Finance *fin.ee*. Rahandusministeerium.  Arkistoitu 8.2.2014. Viitattu 10.4.2014. (englanniksi)
10. ↑  Pullerits, Priit: Jürgen Ligi: siin ei ole mingit ohverdamist! *Postimees*.  22.10.2010. Viitattu 10.4.2014. (viroksi)

Aiheesta muualla
----------------

* Kuvia tai muita tiedostoja aiheesta **Jürgen Ligi** Wikimedia Commonsissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa

 |

 |